War pemp tachenn e vez roet prizioù: ar peoch, al lennegezh, ar gimiezh, ar vezegiezh, hag ar fizik. Ur priz all,  Priz bank roueel Sveden e skiantoù an armerzh e koun Alfred Nobel, a oa savet gant bank roueel Sveden e 1968 ha roet evit ar wezh kentañ e 1969[1]. Ar prizioù Nobel war ar gimiezh, ar fizik, ar chorfadurezh pe ar vezegiezh, hag al lennegezh ha priz skiantoù an armerzh, a vez hevelebet oute peurliesañ, a vez sellet oute evel ar prizioù brasañ a challer da gaout war an tachennoù-se[2]. Priz Nobel ar Peoch a zegas ivez kalz brud, ha rendael a vez alies a-zivout ar priz-se war an dachenn bolitikel. War-bouez priz Nobel ar Peoch e vez roet ar prizioù Nobel ha priz skiantoù an armerzh e Stockholm, e Sveden, da-geñver lid bloaziek ar priz Nobel, dan 10 a viz Kerzu, deiz-ha-bloaz marv Nobel. Komz a ra an Ensavadur Nobel eus ar 6 priz-se roet e Stockholm evel ar Prizioù svedat. Priz Nobel ar Peoch a vez roet da-geñver ul lid bloaziek en Oslo, e Norvegia, dan 10 a viz Kerzu ivez[3][4]. Prezegennoù loreidi ar Prizioù svedat a vez graet dan 9 a viz Kerzu.[5] Evel ma vez sellet ouzh ar priz Nobel evel ar priz lufrusañ er bed, lid ar prizioù hag ar banvez e Stockholm hag Oslo zo deuet da vezañ e darvoudoù etrebroadel a bouez bras ma kaver dileuridi eus kazetennoù, radioioù ha skinwelioù ar bed a-bezh.[5].